Só verloop massa-staking môreCosatu tydens ’n vorige betoging. (Foto: Cosatu Today/Twitter) Die massa‑staking wat vir Woensdag beplan word, sal na verwagting tot verskeie optogte, padversperrings en die onderbreking van sommige dienste lei. Die burgerregteorganisasie AfriForum moedig Suid-Afrikaners egter aan om met hul gewone roetines voort te gaan, maar van ander roetes gebruik te maak wanneer hulle ry. Llewellyn Hemmens, AfriForum se streekshoof vir veiligheid in die Noordstreek, sê wetstoepassingsagentskappe is voorbereid en weet waar die stakings gaan plaasvind, en dat die organisasie se onderskeie buurtwagte ook op hoë gereedheid geplaas is om wetstoepassers op kort kennisgewing by te staan. Buurtwagte het in sommige dorpe ook samewerkingsooreenkomste met die polisie in plek. Die organisasie sal verder inligting verwerk om te verseker dat akkurate inligting versprei word. Hemmens meen die risiko is groot dat ou boodskappe of fopnuus versprei kan word en sodoende onnodig paniek saai. Maroela Media het vroeër berig dat die vakbond Cosatu die land môre met ŉ wettige staking tot stilstand wil bring in reaksie op die sosio-ekonomiese kwessies wat die land tans in die gesig staar. Dit sluit in beurtkrag, toename in misdaad, die hoë werkloosheidsyfer, geslagsgebaseerde geweld, stygende lewenskoste, swak lone en salarisse en die hoë brandstofpryse. Die staking word deur verskeie ander vakbonde ondersteun, onder andere Cosatu, Saftu, Detawu, Fawu, Sactwu en Numsa. Altesaam 21 unies met meer as vyf miljoen lede uit alle sektore, neem ook aan die staking deel. Luidens ŉ kennisgewing wat Sactwu aan sy lede uitgereik het, word optogte by sommige werkpersele beplan, asook wegbly-aksies en plakkaatbetogings by werkpersele en in nywerheidsgebiede. AfriForum waarsku dat hoewel die betrokke partye die versekering gegee het dat alle optrede vreedsaam sal verloop, daar altyd die moontlikheid bestaan dat splintergroepe kan vorm wat hulself aan misdadige aktiwiteite skuldig maak. Taxi’s en vragmotors kan moontlik ook roetes versper. Hiér sal betogings na verwagting plaasvind Die organisasie het ŉ dokument saamgestel uit die verskeie kennisgewings wat Cosatu oor die betogings uitgereik het. Ander gebiede kan waarskynlik ook geraak word. Noordwes Klerksdorp: Cosatu kom om 09:00 by die mediese sentrum bymekaar en beweeg dan na die departement van minerale sake. Rustenburg: Cosatu kom om 09:00 by die taxistaanplek bymekaar en beweeg dan na die munisipale kantoor in die dorp. Mahikeng: Cosatu kom om 09:00 by die Montshiwa-stadion bymekaar en beweeg dan na die kantoor van die wetgewer. Noord-Kaap Kimberley: Cosatu kom om 09:00 by Roodepan se oop arena (Galeshewe), Greenpoint (N8) en ŉ oop gebied naby die Pick n Pay in Seochoarengstraat, Galeshewe, bymekaar. Vandaar beweeg hulle na ŉ gebied naby die Kemo-hotel. Vrystaat Cosatu kom om 09:00 by die ou Phuthaditjhaba Square in Phuthaditjhaba bymekaar. KwaZulu-Natal Durban: Cosatu kom om 10:00 by King Dinuzulu Park (Bothapark) bymekaar. Gauteng Tshwane: Cosatu kom om 09:00 by Burgerspark in Van der Waltstraat bymekaar. Limpopo Polokwane: Cosatu kom om 09:00 by SABC-park bymekaar. Mpumalanga Witbank: Cosatu kom om 09:00 by die Broadway-onderneming in Mandelastraat bymekaar en beweeg dan na Eskom-park. Wes-Kaap Kaapstad: Cosatu begin om 09:00 met plakkaatbetoging by die Prasa-metrospoorlyn. Nasionaal Detawu en Fawu beplan stakings in al nege provinsies. Vermy dié strate in Tshwane Die Tshwane-metropolisie het Dinsdag gesê dat die volgende strate in Tshwane na verwagting geraak sal word, waarvan die meeste in die Pretoriase middestad: Francisbaardstraat Nana Sitastraat Visagiestraat Pretoriusstraat Helen Josephstraat Madibastraat Sisulustraat Du Toitstraat Nelson Mandelaweg Steve Bikostraat Hamiltonstraat Betogers sal na verwagting om 14:30 weer van die Uniegebou vertrek. Motoriste word aangeraai om eerder van die volgende roetes gebruik te maak: Jeff Masemolastraat Thabo Sehumestraat Bosmanstraat Paul Krugerstraat Edmondstraat Parkstraat Boomstraat.